Ёсць сярод выпускнікоў Кобрынскай школы мастацтваў і тыя, кім тут ганарацца па праву. Гэта – выпускнікі, якія вырашылі звязаць свой лёс з музыкай ці харэаграфіяй, лаўрэаты конкурсаў і фестываляў самага рознага ўзроўню. З задавальненнем успамінаюць у школе імёны многіх былых выпускнікоў — Аляксандра Гелаха, Рамана Філінскага, Алены Круглінскай і многіх іншых. 8 выпускнікоў Кобрынскай школы мастацтваў сёння з’яўляюцца стыпендыятамі Прэзідэнцкага фонду па падтрымцы таленавітай моладзі. Дарэчы, менавіта з гэтых сцен выйшла і наша кобрынская зорачка Вольга Сацюк, якую сёння ведае ўся краіна. Што ж датычыцца педагагічнага калектыву школы мастацтваў – то практычна палову яго складаюць былыя выпускнікі. Так што можна сказаць, што і кадры для сябе ў Кобрынскай школе мастацтваў рыхтуюць самі. Выдатныя магчымасці і для самарэалізацыі. Актыўная канцэртная дзейнасць, 23 калектывы, 3 з якіх носяць званне ўзорных, дазваляюць у поўнай меры раскрыць свае здольнасці кожнаму і даруюць асалоду на шматлікіх канцэртах сваім слухачам.